
Ministru kabineta sēdes protokollēmums

Informatīvais ziņojums "Informatīvais ziņojums par zāļu finansiālo pieejamību"

· 1. Pieņemt zināšanai iesniegto informatīvo ziņojumu.
· 2. Līdz 2024.gada 1.jūlijam Veselības ministrijai izstrādāt nepieciešamo normatīvo aktu projektus, nosakot, ka:
· 2.1. visām recepšu zālēm tiek izstrādāts jauns uzcenojumu veidošanās modelis, samazinot zāļu gala cenu pacientiem, ieviešot fiksētu uzcenojumu, tai skaitā farmaceitiskās aprūpes pakalpojuma maksas veidošanās principu un mazinot aptieku atkarību no lieltirgotavām;
· 2.2. visām recepšu zālēm ir vienots uzcenojumu veidošanas mehānisms, tām piemērojot 2.1. punkta kārtībā izstrādāto kompensējamo zāļu uzcenojumu veidošanās modeli;
· 2.3. Latvijas zāļu reģistrā iekļauto recepšu zāļu cena nepārsniedz šo zāļu ražotāja realizācijas cenu vai vairumtirdzniecības cenu Igaunijā un Lietuvā; 
· 2.4. izrakstot recepšu zāles, ārsts receptē lieto zāļu vispārīgo nosaukumu, ja vien pacientam nav medicīniski pamatotas nepieciešamības lietot konkrēta (komerciāla) nosaukuma zāles. 
· 3. Veselības ministrijai sadarbībā ar Finanšu ministriju Nodokļu politikas pilnveidošanas koordinēšanas grupas ietvaros izvērtēt iespēju Valsts nodokļu politikas pamatnostādņu 2024.-2027.gadam izstrādes procesā pārskatīt pievienotās vērtības nodokļa likmi recepšu zālēm, nosakot pievienotās vērtības nodokļa samazināto likmi.
· 4. Līdz 2024.gada 1.aprīlim Veselības ministrijai izvērtēt atlaižu piemērošanas recepšu zālēm aizliegumu un nosacījumu, ka recepšu zāļu cena visās aptiekās ir vienāda un nepieciešamības gadījumā izstrādāt normatīvo aktu projektus. 
· 5. Līdz 2024.gada 1.jūlijam Veselības ministrijai izstrādāt grozījumus normatīvajos aktos, nosakot, ka kompensējamām zālēm 50% kompensācijas apmērs tiek palielināts uz 75%. 
· 6. Līdz 2025.gada 1.janvārim Veselības ministrijai koordinēt priekšlikumu izstrādi par iespēju noteikt maksimālo pieļaujamo kopējo pacienta veikto līdzmaksājumu apmēru par recepšu zālēm 12 mēnešu periodā. 
· 7. Līdz 2024.gada 1.aprīlim Veselības ministrijai koordinēt:
· 7.1. Kompensējamo zāļu saraksta pārskatīšanu 2024. gadam piešķirtā finansējuma ietvarā, pieņemot lēmumus vai veicot grozījumus lēmumos par zāļu iekļaušanu Kompensējamo zāļu sarakstā; 
· 7.2. kompensējamo zāļu izrakstīšanas (t.sk. individuālās kompensēšanas) nosacījumu pārskatīšanu, paplašinot speciālistu un ģimenes ārstu pilnvaras; 
· 7.3. priekšlikumu izstrādi atvieglotai ģenērisko, biolīdzīgo zāļu iekļaušanai Kompensējamo zāļu sarakstā un nepieciešamības gadījumā izstrādāt normatīvo aktu projektus. 
· 8. Līdz 2025.gada 1.janvārim Veselības ministrijai koordinēt priekšlikumu izstrādi un izstrādāt ieviešanai nepieciešamos normatīvo aktu projektus, nosakot:
· 8.1. aptiekām ar tirgus daļu >10% veidot un uzturēt sistēmu, lai sabiedrībai interneta vidē būtu pieejami zāļu krājumi aptiekā;
· 8.2. informācijas apmaiņas uzlabošanu par aktuālajām zāļu piegādēm, piegāžu pārtraukumiem un citu līdzvērtīgas efektivitātes zāļu pieejamību.
· 9. Līdz 2024.gada 1.jūlijam Veselības ministrijai izvērtēt iespēju ieviest zāļu lieltirgotavu dalījumu pilna un nepilna sortimenta lieltirgotavās.
· 10. Līdz 2024. gada 1. jūlijam Veselības ministrijai izvērtēt iespēju stiprināt farmaceita lomu primārajā veselības aprūpē, ieviešot jaunus farmaceitiskās  aprūpes pakalpojumus, lai maksimāli efektīvi izmantotu veselības aprūpes speciālistu resursus veselības aprūpes pakalpojumu pieejamības un iedzīvotāju veiktās terapijas rezultātu uzlabošanā, sabiedrības veselības nostiprināšanā. 
· 11. Lai īstenotu pasākumus zāļu pieejamības nodrošināšanai, kas tiek piedāvāti šajā informatīvajā ziņojumā Veselības ministrijai (Nacionālajam veselības dienestam) nepieciešamos izdevumus 2024.gadā ne vairāk kā 2 503 864 euro, 2025.gadā ne vairāk kā 3 535 727 euro un 2026.gadā un turpmāk ik gadu ne vairāk kā 3 535 727 euro nepieciešams segt no budžeta resora “74. Gadskārtējā valsts budžeta izpildes procesā pārdalāmais finansējums” programmas 20.00.00 “Veselības aprūpes pasākumu īstenošana” atbilstoši Ministru kabineta 2023.gada 26.septembra sēdes protokola Nr.47 43.§ 2. un 7.punktam, tajā skaitā: 
· 11.1. lai pielāgotu Nacionālā veselības dienesta informācijas sistēmas “Vienotā veselības nozares informācijas sistēma (VVIS)”, “Veselības aprūpes pakalpojumu apmaksas norēķinu sistēma „Vadības informācijas sistēma” (VIS)” un “Kompensējamo zāļu reģistrācijas un uzskaites informācijas sistēma (KZRU)” 2024.gadam ir nepieciešams finansējums ne vairāk kā 800 000 euro, 2025.gadam ne vairāk kā 128 000 euro un 2026.gadam un turpmāk ik gadu ne vairāk kā 128 000 euro; 
· 11.2. kompensējamām zālēm kompensācijas apmēru palielinātu no 50% uz 75% 2024.gadā ir nepieciešams finansējums ne vairāk kā 1 703 864 euro, 2025.gadam ne vairāk kā 3 407 727 euro un 2026.gadam un turpmāk ik gadu ne vairāk kā 3 407 727 euro. 
· 12. Veselības ministrijai normatīvajos aktos noteiktajā kārtībā sagatavot un iesniegt izskatīšanai Ministru kabinetā rīkojuma projektus par apropriācijas pārdali no budžeta resora “74. Gadskārtējā valsts budžeta izpildes procesā pārdalāmais finansējums” 20.00.00 programmas “Veselības aprūpes pasākumu īstenošana” uz budžeta resoru “29. Veselības ministrija” atbilstoši likuma “Par valsts budžetu 2024. gadam un budžeta ietvaru 2024., 2025. un 2026.gadam” 72. Pantam.  
· 13. Veselības ministrijai izstrādāt kompensējamo zāļu budžeta palielinājuma ilgtermiņa konceptuālo redzējumu, attiecīgi jautājumu par papildu valsts budžeta finansējumu skatīt likumprojekta par kārtējā gada valsts budžetu sagatavošanas un izskatīšanas procesā kopā ar visu ministriju un centrālo valsts iestāžu iesniegtajiem prioritāro pasākumu pieteikumiem atbilstoši valsts budžeta finansiālajām iespējām.  

